Madonas KB izsludina pieteikšanos uz Bioloģiskās lauksaimniecības mācībām

Latvijas Lauku konsultāciju un izglītības centra Madonas konsultāciju birojs aicina uz mācībām lauksaimniekus un lauku uzņēmējus, piedāvājot profesionālās pilnveides izglītības programmā apgūt "Bioloģiskās lauksaimniecības pamati". 
Programmu var apgūt klausītāji ar jebkuras pakāpes sākotnējo izglītību: bioloģiskie lauksaimnieki, lauksaimnieki, pārtikas mājražotāji, pārstrādes uzņēmumi, citi interesenti, kuri vēlas iegūt vai papildināt zināšanas par bioloģisko lauksaimniecību.
Bioloģiskās lauksaimniecības programma ietver zināšanu apguvi par lauksaimniecības politiku, bioloģiskās lauksaimniecības likumdošanu un sertifikāciju, bioloģiskās augkopības un lopkopības pamatiem, dabas resursiem un to aizsardzību un ražošanas plānošanu. Pēc teorijas sekmīgas apguves klausītājiem praktiski jāizstrādā saimniecības ražošanas plāns.

Mācību ilgums – 180 stundas. Lekciju nodarbības, praktiskās mācības un nobeiguma darba izstrādi vadīs LLKC speciālisti, kā arī pieaicināti vieslektori- Jānis Vigovskis Dr.agr., Zemkopības zinātniskais institūts, Agrotehnikas nodaļas Vadītājs, Valdis Groza Valsts SIA "Zemkopības ministrijas nekustamie īpašumi". Meliorācijas kadastra nodaļas vadītājs. Kursanti varēs iegūt praktiskās zināšanas mūsu novadu labākajās saimniecībās, kā arī  daudz laika  veltīs patstāvīgajām darbam, izstrādājot savas saimniecības attīstības un ražošanas plānu. Kursu nobeigumā būs izstrādātā darba – ražošanas plāna aizstāvēšana, saņemot apliecību par nepieciešamo zināšanu ieguvi bioloģiskās lauksaimniecības jomā. 
Sekmīgi nokārtojot noslēguma teorētisko eksāmenu un aizstāvot izstrādāto saimniecības ražošanas plānu, klausītāji saņem apliecību par profesionālās pilnveides izglītības programmas apgūšanu „Bioloģiskā lauksaimniecība” 180 stundu apjomā. Iegūtās zināšanas un apliecība paver iespējas piesaistīt saimniecību attīstībai ES projektu līdzfinansējumu.

Mācības notiks no 15. februāra līdz 30. martam. Teorētiskās mācības norisināsies Madonas KB semināru telpā, Poruka ielā 2, Madonā, praktiskās zināšanas –  Madonas novada saimniecībās.

